આટલું કહ્યું પછી મોહિનીએ સત્યનું મહત્ત્વ સમજાવ્યું. ‘સર્વ વર્ણ અને આશ્રમોમાં સત્યની જ પૂજા થાય છે. સત્યને લીધે જ સૂર્ય તપે છે. સત્યથી જ ચંદ્રમા શોભે છે. સત્યને લીધે જ પૃથ્વી ટકેલી છે ને સત્ય જ સંપૂર્ણ જગતને ધારણ કરે છે. સત્યના પ્રભાવથી જ વાયુ ચાલે છે, અગ્નિ પ્રજ્વલિત થાય છે. આ સંપૂર્ણ ચરાચર જગતનો આધાર સત્ય જ છે. સત્યના બળથી જ સમુદ્ર પોતાની મર્યાદાથી આગળ વધતો નથી. સત્યથી બંધાયેલો હોવાને લીધે જ વિંધ્ય પર્વત ઊંચો વધતો નથી. સત્યના પ્રભાવથી જ સ્ત્રી સમય વીતી ગયા પછી ક્યારેય ગર્ભ ધારણ કરતી નથી. સત્યમાં સ્થિર રહીને જ વૃક્ષ યોગ્ય સમયે ફૂલતાં ફળતાં દેખાય છે. મનુષ્યોને પારખવા માટેની દિવ્ય પરીક્ષાનો આધાર સત્ય જ છે. હજારો અશ્વમેધ યજ્ઞો કરતાં પણ ચડી જાય એવું સત્ય જ છે.